ຍີ​ປຸ່ນ ປະ​ກາດ​ກັກ​ຊັບ​ສິນ​ຣັດ​ເຊຍ ໂດຍ​ໃຫ້​ຄວາມ​ກະ​ຈ່າງ​ແຈ້ງ​ຕື່ມ​ຂຶ້ນ ກ່ຽວ​ກັບ​ຄວາມ​ສຳ​ພັນ​ກັບ​ມົ​ສ​ກູ
ຂໍ້​ຈຳ​ກັດ​ຕ່າງໆ​​ເຫຼົ່າ​ນີ້ແມ່ນ​ເພີ້ມ​ໃສ່ການ​ລົງ​ໂທດ​ທີ່​ປະ​ກາດ​ໄປ​ແລ້ວໃນ​ທ້າຍ​ເດືອນ​ກຸມ​ພາ​ຜ່ານ​ມາ ເວ​ລາ​ໂຕ​ກຽວ​ໄດ້​ຫ້າມ​ບໍ່​ໃຫ້​ຊາວ​ຣັດ​ເຊຍ​ຈຳ​ນວນ​ນຶ່ງ​ເຂົ້າ​ປະ​ເທດ​ແລະ​ອີກ​ຈຳ​ນວນ​ນຶ່ງຖືກ​ກັກ​ຊັບ​ສິນ​ ຮວມ​ທັງ​ຊັບ​ສິນ​ທີ່​ເຊື່ອ​ວ່າ ​ເປັນ​ຂອງ​ປູ​ຕິນ​ນຳ​ດ້ວຍ.
ຍີປຸ່ນ ປະກາດໃນວັນອັງຄານວານນີ້ ກ່ຽວກັບການລົງໂທດຮອບໃໝ່ ຕໍ່ຣັດເຊຍ ນັບແຕ່ປະເທດດັ່ງກ່າວບຸກເຂົ້າໄປໃນຢູເຄຣນ ຊຶ່ງເປັນສັນຍານສະແດງໃຫ້ເຫັນເຖິງການປ່ຽນແປງຈາກການຮັບມືແບບນຸ້ມນວນໄປສູ່ການຕອບໂຕ້ທີ່ເປັນປິດສະໜາຫຼາຍຂຶ້ນ ຕໍ່ການເຂົ້າຢຶດຄອງແຫຼມໄຄຣເມຍຂອງມົສກູ ໃນປີ 2014 ການລົງໂທດຮອບຫຼ້າສຸດນີ້ ແມ່ນຮວມທັງຄວບຄຸມການເຄື່ອນຍ້າຍແລະຊັບສິນຂອງຫຼາຍສ່ວນບຸກຄົນທີ່ພົວພັນກັບປະທານາທິບໍດີຣັດເຊຍ ທ່ານວລາດີເມຍ ປູຕິນ ພ້ອມທັງເຈົ້າໜ້າທີ່ເບລາຣຸສຈຳນວນນຶ່ງ ນອກນັ້ນຍັງຮວມທັງການຫ້າມໃນການສົ່ງອອກອຸບປະກອນກັ່ນນ້ຳມັນໄປຣັດເຊຍ ແລະການສົ່ງອອກອຸບປະກອນຈຳນວນນຶ່ງໄປເບລາຣຸສ ທີ່ສາມາດນຳໃຊ້ໃນທາງທະຫານໄດ້ ອີງຕາມລາຍງານອົງການຂ່າວຣອຍເຕີ້ ເປົ້າໝາຍຂອງການລົງໂທດແມ່ນຮວມທັງຮອງຫົວໜ້າທີ່ປຶກສາຂອງລັດຖະບານປູຕິນ ຜູ້ນຳຂອງສາທາລະນະລັດເຊັສເນຍ ແລະພວກຫົວໜ້າຂອງບໍລິສັດຕ່າງໆທີ່ມີຄວາມສຳພັນໃກ້ຊິດກັບວັງເຄຣັມລິນ ເຊັ່ນກຸ່ມວອລກາ ແທຣນສ໌ແນຟ ແລະກຸ່ມແວັກເນີ ອີງຕາມການປະກາດ ຂອງກະຊວງການເງິນຍີ່ປຸ່ນ ໃນວັນອັງຄານວານນີ້ ຂໍ້ຈຳກັດຕ່າງໆເຫຼົ່ານີ້ແມ່ນເພີ້ມໃສ່ການລົງໂທດທີ່ປະກາດໄປແລ້ວໃນທ້າຍເດືອນກຸມພາຜ່ານມາ ເວລາໂຕກຽວໄດ້ຫ້າມບໍ່ໃຫ້ຊາວຣັດເຊຍຈຳນວນນຶ່ງເຂົ້າປະເທດແລະອີກຈຳນວນນຶ່ງຖືກກັກຊັບສິນ ຮວມທັງຊັບສິນທີ່ເຊື່ອວ່າ ເປັນຂອງປູຕິນນຳດ້ວຍ ນອກນັ້ນ ຍີ່ປຸ່ນຍັງໄດ້ຈັດຕັ້ງປະຕິບັດ ການຄວບຄຸມໃນການສົ່ງອອກຮາຍເທັກແລະເຂົ້າຮ່ວມກັບກຸ່ມ 7 ປະເທດທີ່ຈະເລີນທາງດ້ານອຸດສາຫະກຳ ຫລືກຸ່ມຈີ 7 ເພື່ອປະຕິເສດບໍ່ໃຫ້ຣັດເຊຍ ເຂົ້າເຖິງລະບົບຈ່າຍເງິນລະຫວ່າງທະນາຄານຕໍ່ທະນາຄານຂອງໂລກທີ່ເອີ້ນວ່າ SWIFT ນັ້ນ ກຸ່ມຈີ 7 ແມ່ນປະກອບດ້ວຍອັງກິດ ການາດາ ຝຣັ່ງ ເຢຍຣະມັນ ອີຕາລີ ຍີ່ປຸ່ນ ແລະສະຫະລັດ ບວກໃສ່ກັບສະຫະພາບຢູໂຣບ ການເອົາບາດກ້າວເຫຼົ່ານີ້ ແມ່ນຂັດກັບການໃຫ້ຄວາມເຫັນ ຂອງນາຍົກລັດຖະມົນຕີຍີປຸ່ນ ທ່ານຟູມິໂອະ ກິຊິດະ ໃນຕົ້ນປີນີ້ ໃນຄຳປາໄສກ່ຽວກັບນະໂຍບາຍ ເມື່ອວັນທີ 17 ມັງກອນຜ່ານມາ ທ່ານກິຊິດະກ່າວວ່າ ໂຕກຽວພ້ອມແລ້ວ ທີ່ຈະພັດທະນາ “ຄວາມສຳພັນແບບກວມລວມຮອບດ້ານກັບຣັດເຊຍ ຮວມທັງການຮ່ວມມືໃນພາກສ່ວນພະລັງງານ ” ໃນວັນທີ 25 ກຸມພາຜ່ານມາ ເວລາຍີ່ປຸ່ນປະກາດກ່ຽວກັບມາດຕະການລົງໂທດ ນັ້ນ ທ່ານກິຊິດະ ໄດ້ນຳໃຊ້ນ້ຳສຽງທີ່ຕ່າງອອກໄປໂດຍທວງໃຫ້ຣັດເຊຍຢຸດເຊົາການຮຸກຮານແລະຖອນກຳລັງອອກໄປ ທ່ານກ່າວວ່າ “ການໂຈມຕີນີ້ໄດ້ເຮັດໃຫ້ພື້ນຖານຄວາມເປັນລະບຽບຂອງລະຫວ່າງປະເທດສັ່ນສະເທືອນ ” [[ https://theowp org/increasing-tensions-in-russia-japan-kuril-islands-dispute/ ]]